b'\n_START_ARTICLE_\n\xc3\x81rp\xc3\xa1d Mad\xc5\xbearski\n_START_SECTION_\nNejasni pri\xc4\x8detki vladavine\n_START_PARAGRAPH_\n\xc3\x81rp\xc3\xa1dov o\xc4\x8de \xc3\x81lmo\xc5\xa1 naj bi bil po srednjeve\xc5\xa1kih kronikah v mad\xc5\xbearski plemenski zvezi domnevno sakralni voditelj (kende) ali pa voja\xc5\xa1ki poveljnik- vojvoda (gyula), toda po delu De Administrando Imperio naj bi funkcijo mad\xc5\xbearskega velikega kneza vpeljal \xc5\xa1ele hazarski kagan, pri \xc4\x8demer bi naj prvi veliki knez sploh ne bil \xc3\x81lmo\xc5\xa1, ampak njegov sin \xc3\x81rp\xc3\xa1d. Sodobni zgodovinarji ve\xc4\x8dinoma sledijo tradicionalnemu mnenju, da je \xc5\xbee \xc3\x81lmo\xc5\xa1 dejansko postal veliki knez v drugi polovici petdesetih let 9. stoletja.  Mad\xc5\xbeari naj bi se namre\xc4\x8d \xc5\xbee okrog leta 830 otresli kazarske nadoblasti in se pomaknili iz obmo\xc4\x8dja severno od Azovskega morja nekoliko na zahod na podro\xc4\x8dje\xc2\xa0\xc2\xbbMedre\xc4\x8dja\xc2\xab\xc2\xa0(mad\xc5\xbe.: Etelk\xc3\xb6z)._NEWLINE_Idejo, da je \xc5\xa1ele \xc3\x81rp\xc3\xa1d zdru\xc5\xbeil Mad\xc5\xbeare, lahko povezujemo tudi z nedokazano hipotezo o dvojni naselitvi, po kateri naj bi selitev\xc2\xa0\xc2\xbbpoznih Avarov\xc2\xab\xc2\xa0v Panonijo v drugi polovici 9. stoletja dejansko odra\xc5\xbeala selitev Mad\xc5\xbearov.\xc2\xa0\xc2\xbbPozni Avari\xc2\xab\xc2\xa0so pri\xc5\xa1li iz razpadle onogurske zveze, ki naj bi bila tur\xc5\xa1kega izvora, arheolog Gyula L\xc3\xa1szlo pa je postavil mnenje, da je veja Onogurov, ki so se preselili v Karpatski bazen, govorila mad\xc5\xbearski jezik. Po mnenju Koestlerja naj bi bil \xc3\x81rp\xc3\xa1d voditelj Onogurov._NEWLINE_Kakorkoli \xc5\xbee, ve\xc4\x8dina zgodovinskih del se postavlja na tradicionalno stali\xc5\xa1\xc4\x8de, da se je \xc5\xbee \xc3\x81lmo\xc5\xa1 kot voditelj plemenske zveze ukvarjal z napadi na slovanska in frankovska obmo\xc4\x8dja. V letih 894 in 895 so Mad\xc5\xbeari kot zavezniki bizantinskega cesarja Leona VI. napadli bolgarsko kraljestvo in sprva premagali tamkaj\xc5\xa1njega vladarja Simeona, a se se je slednji nato povezal s Pe\xc4\x8denegi in Mad\xc5\xbearom prizadejal hud poraz.  Pe\xc4\x8denegi so pri\xc4\x8deli pleniti mad\xc5\xbearsko domovino v\xc2\xa0\xc2\xbbmedre\xc4\x8dju\xc2\xab. Zaradi te\xc5\xbeke situacije, v kateri so se zna\xc5\xa1li Mad\xc5\xbeari, je \xc3\x81lmo\xc5\xa1 verjetno umrl kot \xc5\xbertev umora ali \xc5\xbertvovanja. Nasledil ga je sin \xc3\x81rp\xc3\xa1d.\n_START_SECTION_\nJe bil \xc3\x81rp\xc3\xa1d gyula ali kende?\n_START_PARAGRAPH_\nTradicionalno uveljavljeno mnenje, ki ga zastopajo tudi mnogi zgodovinarji (npr. Gy\xc3\xb6rgy Gy\xc3\xb6rffy, Florin Curta) so mnenja, da je bil \xc3\x81rp\xc3\xa1d v \xc4\x8dasu osvajanja Panonije nosilec naziva gyula. Obstaja pa tudi nasprotno gledi\xc5\xa1\xc4\x8de (npr. G\xc3\xa1bor V\xc3\xa9kony, C. A. Macartney), da je bil \xc3\x81rp\xc3\xa1d v rednici kende, gyula pa da je bil Kursz\xc3\xa1n (Chussal, Chussol) saj Kursz\xc3\xa1novo ime za razliko od \xc3\x81rp\xc3\xa1dovega v \xc4\x8dasu osvajanja pogosto sre\xc4\x8dujemo v zahodnih pisnih virih.\n_START_SECTION_\nUtrjevanje osrednje oblasti\n_START_PARAGRAPH_\nBavarci so se po propadu Velikomoravske trudili povrniti svoje izgube in so leta 904 Kursz\xc3\xa1na zvabili na gostijo, potem pa so ga skupaj z njegovim spremstvom pobili. Tako je Kursz\xc3\xa1nova smrt omogo\xc4\x8dila, da je na ravni celotne plemenske zveze sistem dvojnega poglavarstva propadel. Na\xc4\x8din vodenja plemenske zveze po sistemu dvojnega poglavarstva je bil namre\xc4\x8d v \xc3\x81rp\xc3\xa1dovem \xc4\x8dasu \xc5\xbee zastarel, in ko je \xc3\x81rp\xc3\xa1d celotno mo\xc4\x8d zdru\xc5\xbeil v svojih rokah, je to pomenilo korak naprej v razvoju mad\xc5\xbearske dr\xc5\xbeave iz plemenske zveze. Ko odtlej govorimo o mad\xc5\xbearskih vladarjih, govorimo predvsem o\xc2\xa0\xc2\xbbvelikih knezih\xc2\xab\xc2\xa0(mad\xc5\xbe.: Nagyfejedelem) in ne ugibamo ve\xc4\x8d o razmerju med gyulami in kendeji.\n_START_SECTION_\n\xc3\x81rp\xc3\xa1d v kulturi\n_START_PARAGRAPH_\n\xc3\x81rp\xc3\xa1da je Franco Nero leta 1996 upodobil v filmu The Conquest.'